Nordjyllands Politi vil nu udbetale de penge, som en række kunder fik beslaglagt i forbindelse med efterforskningen af firmaet Pinderup Træpiller, der efter alt at dømme havde et lidt for godt tilbud. Det skriver politiet i en pressemeddelelse . Firmaet efterforskes i øjeblikket for at have begået bedrageri. Og normalt ville beslaglagte penge som her, først blive tilbagebetalt efter en eventuel dom. Men kunderne har brug for pengene til at købe træpiller andre steder, og efter dialog med den mistænkte og hans advokat har politiet besluttet, at alle berørte får deres penge tilbage allerede nu. Politikommissæren har, af hensynet til tavshedspligten og efterforskningen, ikke mulighed for at oplyse, hvilken størrelsesorden beløbene er i. - Men de berørte borgere vil få pengene tilbageført til deres konto indenfor nogle få dage, udtaler politikommissær Jan Brun Sørensen, der leder efterforskningen for Nordjyllands Politi. Ville starte produktion op på rekordtid Firmalet Pinderup Træpiller blev landskendt på rekordtid fordi de, mens energipriserne var på sit allerhøjeste, annoncerede med at sælge træpiller langt under markedsprisen. Firmaet havde planer om at starte egen produktion i Agersted - og det skulle ske på rekordtid. Det eneste der skete på rekordtid var dog, at kilder med indsigt i branchen såede alvorlig tvivl om, hvorvidt firmaets planer kunne realiseres. Samtidig kunne Brønderslev Kommune fortælle, at de på ingen måde havde givet de nødvendige tilladelser eller dispensationer til, at der kunne startes træpille-produktion op i de lejede lokaler. Lokaler som firmaet påstod at have lejet, hvilket ejeren kunne fortælle ikke var tilfældet. Indbetalte for et millionbeløb Nordjyllands Politi kan ikke fortælle, hvad beløbene ligger på. Men Nordjyske kunne i september fortælle, at firmaet havde modtaget ordrer for fire millioner kroner. Og kort efter gik Nordjyllands Politi så ind i sagen. TV2 Nord havde fat i virkesomheden, da de var ved at starte op. Se indslaget her:

Opsummering:
Stik mod sædvanen udbetaler Nordjyllands Politi nu de penge, der blev beslaglagt hos det omstridte firma Pinderup Træpiller.